ຊື່ຫຼັກສູດ
ພາສາລາວ: ຫຼັກສູດປະລິນຍາຕີເສດຖະສາດສາຂາເສດຖະສາດພາກລັດ
ພາສາອັງກິດ: Bachelor of Economics Program in Public Economics
ຊື່ປະກາສະນີຍະບັດກາດ
ພາສາລາວ: ປະລິນຍາຕີເສດຖະສາດ ສາຂາເສດຖະສາດພາກລັດ
ພາສາອັງກິດ: Bachelor of Art in Public Economics (B.A in Public Economics)
ໜ່ວຍງານຮັບຜິດຊອບ
ພາກວິຊາເສດຖະສາດ, ຄະນະເສດຖະສາດ ແລະ ບໍລິຫານທຸລະກິດ, ມະຫາວິທະຍາໄລແຫ່ງຊາດ.
ປັດຊະຍາ ແລະ ຈຸດປະສົງຂອງຫຼັກສູດ
ປັດຊະຍາຫຼັກສູດ
ນັບແຕ່ປີ 1986 ເປັນຕົ້ນມາປະເທດເຮົາສືບຕໍ່ເປີດກວ້າງການເຊື່ອມໂຍງເຂົ້າສູ່ສາກົນຢ່າງເປັນລະບົບໜັກແໜ້ນ ແລະ ຮອບດ້ານ, ເຮັດໃຫ້ເສດຖະກິດຂອງປະເທດເຮົາ ມີການພົວພັນພາຍນອກນັບມື້ນັບຫຼາຍຂຶ້ນ ເປັນຕົ້ນແມ່ນການເຄື່ອນໄຫວໃນຂອບເຂດຂອງກຸ່ມອະນຸພາກລຸ່ມແມ່ນໍ້າຂອງ, ກຸ່ມເສດຖະກິດອາຊຽນ. ນອກນັ້ນປະເທດຂອງພວກເຮົາກຳລັງກະກຽມເຂົ້າເປັນສາມະຊິກຂອງອົງການການຄ້າໂລກໃນມໍ່ໆນີ້ ບົນພື້ນຖານການພົວພັນເສດຖະກິດສັງຄົມທີ່ຂະຫຍາຍຕົວນີ້ ຮຽກຮ້ອງໃຫ້ພວກເຮົາຕ້ອງໄດ້ປັບປຸງຫຼັກສູດໃໝ່ດ້ານການຄຸ້ມຄອງລັດ ຕາມຕາມແນວທາງການປ່ຽນແປງໃໝ່ຢ່າງຮອບດ້ານ. ໃນສະພາບການດັ່ງກ່າວນີ້, ປະເທດຂອງພວກເຮົາມີຄວາມຕ້ອງການນັກວິຊາການ ທີ່ມີຄວາມສາມາດດ້ານການຄຸ້ມຄອງເສດຖະ ກິດ-ການເງິນ, ຕະຫຼາດການເງິນ ແລະ ສະຖາບັນການເງິນ ເພື່ອໃຫ້ສອດຄ່ອງກັບຈັງຫວະການຂະຫຍາຍຕົວທາງດ້ານເສດຖະກິດສັງຄົມ ໂດຍສະເພາະການວາງແຜນຄຸ້ມຄອງວຽກງານການເງິນພາກລັດ. ດ້ວຍເຫດຜົນດັ່ງກ່າວນັ້ນ ພາກວິຊາເສດຖະສາດຂອງຄະນະເສດຖະສາດ ແລະ ບໍລິຫານທຸລະກິດຈິ່ງໄດ້ສ້າງຫຼັກສູດເສດຖະສາດພາກລັດນີ້ຂຶ້ນ ເຊິ່ງໄດ້ແນໃສ່ສ້າງບຸກຄະລະກອນທີ່ສາມາດປະຕິບັດໜ້າທີ່ຍຸດທະສາດທີ່ກ່າວມາຂ້າງເທິງນັ້ນ.
ຈຸດປະສົງຂອງຫຼັກສູດ
ດ້ານຄວາມຮູ້ຄວາມສາມາດ
- ມີຄວາມຮູ້ຄວາມສາມາດທີ່ໜັກແໜ້ນໃນຫຼັກການຄຸ້ມຄອງເສດຖະກິດ-ການເງິນ, ຕະຫຼາດການເງິນ ແລະ ສະຖາບັນການເງິນ.
- ມີຄວາມຮູ້ຄວາມສາມາດໃນການຄຸ້ມຄອງຂອງຂະແໜງເສດຖະກິດທີ່ພົ້ນເດັ່ນໃນປະເທດເຮົາ ໂດຍສະເພາະແມ່ນຂະແໜງການຄຸ້ມຄອງເສດຖະກິດ-ການເງິນ, ຕະຫຼາດການເງິນ ແລະ ສະຖາບັນການເງິນ.
- ສາມາດນຳໃຊ້ທິດສະດີ, ຫຼັກການ ແລະ ເຄື່ອງມືທີ່ໄດ້ຮຽນມາເຂົ້າໃນການວິເຄາະ, ສັງເຄາະ ແລະ ນຳສະເໜີແກ້ໄຂບັນຫາຕົວຈິງໃຫ້ມີປະສິດທິຜົນ ໂດຍສະເພາະຂະແໜງຄຸ້ມຄອງເສດຖະກິດ-ການເງິນ, ຕະຫຼາດການເງິນ ແລະ ສະຖາບັນການເງິນ.
- ມີຄວາມຮູ້ພື້ນຖານກ່ຽວກັບວິຊາສະເພາະທີ່ໜັກແໜ້ນ, ຮູ້ພາສາແມ່ເປັນຢ່າງດີ ແລະ ຮູ້ພາສາຕ່າງປະເທດໃນລະດັບທີ່ສາມາດເຮັດວຽກກັບຄົນຕ່າງປະເທດໄດ້ຢ່າງຄ່ອງແຄ້ວ, ຮູ້ນຳໃຊ້ເທັກໂນໂລຢີຂ່າວສານທີ່ທັນສະໄໝ ແລະ ມີການກຽມຕົວເພື່ອຮັບເອົາສິ່ງໃໝ່ໆ.
ດ້ານແນວຄິດ, ຄຸນສົມບັດ
- ມີຄວາມຈົ່ງຮັກພັກດີຕໍ່ປະເທດຊາດ, ມີຈິດໃຈຮັກຊາດ ຕິດພັນກັບການຮັກສາລະບອບປະຊາທິປະໄຕປະຊາຊົນ ຍຶດໝັ້ນໃນຈຸດໝາຍສົງຄົມນິຍົມ.
- ມີສິນທຳ, ຈາລິຍະທຳປະຈຳໃຈ, ມີຄວາມສຳນຶກອັນຖືກຕ້ອງ ແລະ ເລິກເຊິ່ງຕໍ່ບັນຫາການປົກປັກຮັກສາ ແລະ ສົ່ງເສີມວັດທະນະທຳອັນດີງາມຂອງຊາດ ແລະ ການຄຸ້ມຄອງຈັດສັນສິ່ງແວດລ້ອມທຳມະຊາດຂອງຊາດຢ່າງມີປະສິດທິຜົນ.
- ເປັນພົນລະເມືອງດີນັບຖືລະບຽບກົດໝາຍບ້ານເມືອງ.
- ມີຄວາມສາມັກຄີນຳເພື່ອນຮ່ວມງານພາຍໃນອົງການຈັດຕັ້ງທີ່ຕົນສັງກັດ ແລະ ພາຍນອກ.
- ມີຄວາມເປັນເຈົ້າການ ແລະ ຮັບຜິດຊອບຕໍ່ໜ້າທີ່ການງານ ແລະ ບຸກບືນພັດທະນາຕົນເອງໃຫ້ກ້າວໜ້າຂຶ້ນເລື້ອຍໆ.
ດ້ານການພັດທະນາ
- ສ້າງທັກສະໃນການສື່ສານດ້ວຍພາສາແມ່, ດ້ວຍພາສາຕ່າງປະເທດ ແລະ ດ້ວຍການນຳໃຊ້ເທັກໂນໂລຍີຂ່າວສານທີ່ທັນສະໄໝ.
- ເປັນຫຼັກສູດທີ່ໄດ້ມາດຕະຖານຫຼັກສູດແຫ່ງຊາດສະບັບລົງວັນ 17/7/2001 ທີ່ລັດຖະມົນຕີກະຊວງສຶກສາວາງອອກ.
- ຕອບສະໜອງໄດ້ຕາມຄວາມຕ້ອງການຂອງພາລະກິດຍຸດທະສາດຄື: ປົກປັກຮັກສາ ແລະ ພັດທະນາປະເທດຊາດໃຫ້ຈະເລີນຮຸ່ງເຮືອງ.
-
ໄດ້ມາດຕະຖານສາກົນ ເຊິ່ງໝາຍຄວາມວ່າ:
- ຜູ້ທີ່ຮຽນຈົບສາມາດໄປຍົກລະດັບຢູ່ສະຖາບັນຕ່າງປະເທດໃດກໍ່ໄດ້ ຖ້າມີຄວາມຕ້ອງການ.
- ຜູ້ທີ່ຮຽນຈົບສາມາດຮ່ວມມື ແລະ ຮ່ວມງານກັບອົງການ ຫຼື ສະຖາບັນສາກົນໄດ້ຢ່າງມີປະສິດທິຜົນ.
- ຫຼັກສູດເສດຖະສາດພາກລັດສາມາດດຳເນີນການຮ່ວມມື ແລະ ແລກປ່ຽນບົດຮຽນກັບບັນດາສະຖາບັນການສຶກສາ ແລະ ຄົ້ນຄວ້າກັບຕ່າງປະເທດໄດ້.
- ມີຄຸນນະພາບ ແລະ ມີຄວາມເໝາະສົມກັບສະພາບການຕົວຈິງຂອງປະເທດ ທັງຍັງຮັບປະກັນຫຼັກສູດວິຊາຄູ.
- ກໍ່ສ້າງນັກວິຊາການທີ່ມີຄວາມຮູ້ສະເພາະດ້ານ ໝາຍຄວາມວ່າ ນອກຈາກປູພື້ນຖານຄວາມຮູ້ທົ່ວໄປ ແລະ ວິທະຍາສາດພື້ນຖານຢ່າງແໜ້ນໜາແລ້ວ ຍັງເນັ້ນສະໜອງຄວາມຮູ້ຫຼັກຂອງວິຊາເສດຖະສາດເງິນຕາ-ການທະນາຄານ ແລະ ການເງິນພາກລັດ ແນໃສ່ໃຫ້ຜູ້ຮຽນຈົບມີຄວາມຮູ້ຄວາມສາມາດພຽງພໍ ເພື່ອປັບຕົວເຂົ້າກັບຫຼາຍສະພາວະການຕົວຈິງຂອງວິຊາຊີບໄດ້. ພ້ອມນັ້ນ, ກໍຍັງມີຄວາມສາມາດລົງເລິກໃນຂະແໜງຄຸ້ມຄອງເສດຖະກິດ-ການເງິນ, ຕະຫຼາດການເງິນ-ສະຖາບັນການເງິນ ແລະ ທຸລະກິດການເງິນທີ່ກຳລັງພົ້ນເດັ່ນຢູ່ປະເທດເຮົາ.
- ຫຼັກສູດເສດຖະສາດພາກລັດ ຍັງສາມາດປ່ຽນແປງໄປຕາມນະໂຍບາຍການປະຕິຮູບລະບົບການສຶກສາຂອງກະຊວງສຶກສາວາງອອກໃນແຕ່ລະໄລຍະ.
ເງື່ອນໄຂຂອງຜູ້ເຂົ້າສຶກສາ
ຜູ້ທີ່ຈະເຂົ້າສຶກສາໃນຫຼັກສູດເສດຖະສາດພາກລັດ ຕ້ອງແມ່ນຜູ້ສຳເລັດການສຶກສາໃນລະ ດັບມັດທະຍົມຕອນປາຍ ຫຼື ທຽບເທົ່າ, ຜູ້ສຳເລັດການສຶກສາຊັ້ນກາງ ຫຼື ທຽບເທົ່າ ແລະ ຕາມຂໍ້ກຳນົດຂອງມະຫາວິທະຍາໄລແຫ່ງຊາດວາງອອກ ວ່າດ້ວຍການຮຽນ ແລະ ການປະເມີນຜົນສຳ ລັບຫຼັກສູດປະລິນຍາຕີ.
ວິທີການຄັດເລືອກຜູ້ເຂົ້າສຶກສາ
ການຄັດເລືອກນັກສຶກສາແມ່ນຜ່ານການສອບເສັງ ແລະ ຮັບຕາມແຜນນະໂຍບາຍ ອິງຕາມຂໍ້ກຳນົດຂອງມະຫາວິທະຍາໄລແຫ່ງຊາດວາງອອກ ວ່າດ້ວຍວ່າດ້ວຍການຮຽນ ແລະ ການປະເມີນຜົນສຳລັບຫຼັກສູດປະລິນຍາຕີ.
ການຈັດຕັ້ງການຮຽນການສອນ
- ຫຼັກສູດປະລິນຍາຕີເສດຖະສາດສາຂາເສດຖະສາດພາກລັດ ແມ່ນຫຼັກສູດທີ່ມີການຈັດຕັ້ງການຮຽນການສອນເຕັມເວລາ ດັ່ງລາຍລະອຽດລຸ່ມນີ້
- ໜຶ່ງສົກຮຽນແບ່ງອອກເປັນສອງພາກຮຽນ (ມີພັກແລ້ງເຊິ່ງກຳນົດໄວ້ໃນທ້າຍພາກຮຽນສອງຂອງສົກຮຽນ)
- ໜຶ່ງພາກຮຽນມີ 20 ອາທິດ: ຮຽນຕົວຈິງ 16 ອາທິດ, ທວນຄືນ ແລະ ສອບເສັງພາກຮຽນ 2 ອາທິດ, ແຮວັນພັກຕ່າງໆ 1 ອາທິດ ແລະ ພັກພາກຮຽນ 1 ອາທິດ.
- ໜຶ່ງອາທິດຮຽນ 5 ວັນ (ຈັນ - ສຸກ) ຫຼື ຕ່ຳສຸດ 25 ຊົ່ວໂມງ ສູງສຸດ 35 ຊົ່ວໂມງ.
- ໜຶ່ງວັນຮຽນຕ່ຳສຸດ 5 ຊົ່ວໂມງ ສູງສຸດ 7 ຊົ່ວໂມງ
- ໜຶ່ງຊົ່ວໂມງຮຽນ 45 ນາທີ.
ໄລຍະເວລາຮຽນ
ການສຶກສາລະດັບປະລິນຍາຕີເສດຖະສາດ ສາຂາເສດຖະສາດພາກລັດ ເປັນຫຼັກສູດໃຊ້ເວລາຮຽນລະບົບ 4 ປີ ຫຼື 8 ພາກຮຽນປົກກະຕິ ແຕ່ສູງສຸດບໍ່ເກີນ 5 ປີ ຫຼື 10 ພາກຮຽນ. ເຊິ່ງຮຽນຢູ່ຄະນະເສດຖະສາດ ແລະ ບໍລິຫານທຸລະກິດ ຂອງມະຫາວິທະຍາໄລແຫ່ງຊາດ.
ເນື້ອໃນໂຄງສ້າງຂອງຫຼັກສູດ